I sghirats ocitans a rivin in Cjargne. Vinars ai 2 di Setembar a Ravasclêt, dentri dal program de rassegne MusiCarnia, inmaneade de bande de associazion Euritmica di Udin, al è un conciert dai Lou Seriol, par sigûr une des bands plui innomenadis di chê che o podaressin clamâle «musiche ocitane fuarte».
La formazion che e rive de Val d’Estura, che cui che al frecuente il nestri blog al cognòs avonde ben, no dome pai tancj concierts fats ator in chescj agns ma ancje pe sô presince cuntun toc dentri dal cd che al compagne il libri Occitania, Friuli, Europa. La mia lingua suona il rock, e varà il compit di screâ il gnûf palaçut polifunzionâl de localitât turistiche cjargnele dongje dal Çoncolan. Si tache a vot e mieze sot sere.
La serade seguitive, sabide ai 3, MusiCarnia e va indenant cuntun altri conciert di gale: simpri a Ravasclêt, tal palaçut polifunzionâl, simpri a tacâ di vot e mieze, al sunarà e al cjantarà Luigi Maieron, cjantautôr cjargnel une vore cognossût e innomenât sei in Patrie che inaltrò.
Un biel incuintri in musiche tra Ocitanie e Friûl che al vierç la ultime part de rassegne rassegne MusiCarnia, tacade ancjemò ai 29 di Avrîl, che vie pe Sierade e proviôt altris apontaments dedicâts ae musiche, ae comunicazion e ae creativitât in lenghe furlane.
Ai 22 di Otubar a Dimpeç e sarà une performance di Hybrida Light Show e DJ Tubet, tra hip hop, reggae, dub e sperimentazions musicâls e visivis, ai 12 di Novembar a Tumieç i FLK a presentaran dal vîf il lôr omaç al poete Federico Tavan, Adieu Monsieur Federicó, e di Otubar dicembar Lino Straulino, i Carnicats e i speakers di Radio Onde Furlane a coordenaran une schirie di laboratoris su musiche, creativitât e comunicazion cui fantats des scuelis superiôrs de Cjargne.
fur_Latn fur_Latn fur_Latn fur_Latn fur_Latn